Trine Pertou Mach (EL), 2023-12-19:
Jeg vil gerne understrege fra Enhedslistens side, at vi har fra første øjeblik entydigt fordømt det terrorangreb, der blev begået mod Israel den 7. oktober, og fordømt Hamas' gerninger.
I forhold til at der går folk rundt i de danske gader med en holdning, må de folk selv kunne svare på, hvad det er, de mener.
Den del af venstrefløjen, jeg tilhører, er stærkt kritisk over for staten Israels fremfærd i Gaza, over for den årtier lange besættelse, over for de ulovlige bosættelser og de daglige krænkelser af menneskerettigheder over for palæstinenserne.
Deri ligger der intet antisemitisk, for det har ikke noget at gøre med, at det er en stat, der bygger på jødedommen; det handler om de politiske gerninger, som den stat udfører og står på mål for.
Det har intet at gøre med den jødiske befolkning, som jeg på alle mulige måder mener vi skal gøre noget mere for, også i forhold til at sikre dens tryghed, også i Danmark.
Det her borgerforslag har på rekordtid samlet de tilstrækkelige 50.000 underskrifter for at kunne behandles i Folketinget.
Det gjorde vi forrige torsdag en sen nattetime, og en del af den debat handlede i virkeligheden om at få lavet nogle ændringsforslag, som gjorde, at borgerforslaget kunne tilfredsstille et større flertal af partierne her i Folketingssalen.
Det vil jeg egentlig gerne høre mere om, for jeg kan jo forstå, at regeringspartierne ikke ønsker at støtte de her ændringsforslag.
Det ønsker regeringspartierne ikke at bakke op om.
Der er også et ændringsforslag, der præciserer, at mulige krigsforbrydelser skal efterforskes og dokumenteres, frem for det, der står i borgerforslaget, som af nogle bliver opfattet som lidt bombastisk, nemlig en konklusion om, at der er tale om krigsforbrydelser efter meget stor sandsynlighed.
Den justering er heller ikke et ændringsforslag, som regeringspartierne ønsker at bakke op om.
I det hele taget undrer det os rigtig meget, at man ikke fra regeringspartiernes side ønsker at række ud til den del af befolkningen, som faktisk står og undrer sig over, at vi fra Christiansborgs side ikke gør mere for at afbøde de lidelser, der er for civilbefolkningen i Gaza.
Derfor kunne jeg godt tænke mig, at der var et regeringsparti, der gad at gå på talerstolen og prøve at forklare, hvad det er, der gør, at man ikke kan bakke op om de her ændringsforslag, altså en fordømmelse af Hamas' krigsforbrydelser og en præcisering af, at mulige krigsforbrydelser skal efterforskes og dokumenteres, og at Danmark aktivt vil bidrage til det.
Så er der det, som er to af hovedomdrejningspunkterne i forslaget, nemlig at Danmark skal arbejde for en varig våbenhvile til gavn for civilbefolkningen i Gaza, og at man skal sigte på den lange politiske horisont, altså det, at der skal findes en politisk varig løsning på den egentlige underliggende konflikt, nemlig den israelske besættelse og bosættelserne og den manglende palæstinensiske stat side om side med Israel.
Vil regeringen ikke godt prøve at forklare, hvorfor man ikke kan bakke op om de her ændringsforslag?
Hvad er det, der gør, at man ikke mener, at det er tilstrækkeligt til at kunne støtte et borgerforslag, som jo alt andet lige siger det, som er regeringens politik, nemlig at der skal arbejdes for en tostatsløsning, og at krigsforbrydelser er noget, man vil fordømme og efterforske?
Er det, fordi man fra dansk side alligevel ikke går ind for en våbenhvile, selv om man tidligere på ugen sad i FN's Generalforsamling og stemte for en såkaldt humanitær våbenhvile?
Hvad er årsagen?
Jeg kunne godt tænke mig, at regeringen ville forklare sig, for det er faktisk ret afgørende, at vi også fra dansk side kan stemple ind i kampen for den våbenhvile, som er det eneste rigtige skridt at tage i forhold til civilbefolkningen i Gaza.
Det, det i bund og grund handler om, hr. Jesper Petersen, er, hvor regeringen placerer sig politisk, når det gælder opbakning til en våbenhvile i Gaza, til det lange, seje træk med at få afdækket mulige krigsforbrydelser og til at sikre, at man kan få en varig og retfærdig fred mellem det israelske og palæstinensiske folk.
Ordføreren fik endnu en gang chancen for at forklare her i salen, hvorfor det er, man ikke bakker op om det nu.
Det valgte ordføreren så ikke at gøre.
Det er vist mere at lave polemik end at lave politik.